11. ฐานะทางการเงินและผลการดำเนินงาน

11.1 งบการเงินของบริษัท เบอร์ลี่ ยุคเกอร์ จำกัด (มหาชน) และบริษัทย่อย

ฐานะทางการเงินและผลการดำเนินงานที่นำเสนอ ประกอบด้วย
ผลการดำเนินงานจากงบการเงินสำหรับปี สิ้นสุด ณ วันที่ 31 ธันวาคม 2551 2550 และ 2549
ที่ผ่านการตรวจสอบจากผู้สอบบัญชี บริษัท เคพีเอ็มจี ภูมิไชย สอบบัญชี จำกัด แล้ว
ทั้งนี้ที่ผ่านมาในรายงานของผู้สอบบัญชีได้แสดงความเห็นอย่างไม่มีเงื่อนไขต่องบการเงินของบริษัท

[]

[]

[]

[]

[]

[]

11.2
อัตราส่วนทางการเงินที่สำคัญที่สะท้อนถึงฐานะการเงินและผลการดำเนินงานในธุรกิจหลักของบริษัท
และบริษัทย่อย

[]

3.  การวิเคราะห์ผลการดำเนินงานและฐานะการเงิน

การวิเคราะห์ผลการดำเนินงาน

ในรอบปีบัญชีสิ้นสุด ณ วันที่ 31 ธันวาคม 2551
บริษัทและบริษัทย่อยมีรายได้จากการประกอบธุรกิจรวมทั้งสิ้น 22,447.7 ล้านบาท เพิ่มขึ้นจากปี
2550 ร้อยละ 15.7 โดยแบ่งเป็นรายได้จากการขายและการให้บริการจำนวน 22,046.6
ล้านบาท และรายได้อื่น ๆ จำนวน 401.1 ล้านบาท รายได้อื่น ๆ เพิ่มขึ้นจากปีก่อน 164.3
ล้านบาท ส่วนใหญ่มาจากกำไรจากอัตราแลกเปลี่ยน 90.6 ล้านบาท
และส่วนแบ่งกำไรจากเงินลงทุนตามวิธีส่วนได้เสียที่เพิ่มขึ้นจากปีก่อน 55.7 ล้านบาท
ซึ่งมาจากผลกำไรจากการดำเนินการที่เพิ่มขึ้นของบริษัท เบอร์ลี่ เอเชียติ๊ก โซดา จำกัด

ในปี 2551 บริษัทและบริษัทย่อยมีค่าใช้จ่ายรวมทั้งสิ้น 20,690.6 ล้านบาท เพิ่มขึ้นจากปีก่อน
จำนวน 3,216.7 ล้านบาท คิดเป็นอัตราการเพิ่มขึ้นร้อยละ 18.4 ตามการเติบโตของยอดขาย
โดยมีสาระสำคัญสรุปได้ดังนี้

-   ต้นทุนขายและต้นทุนการให้บริการ เท่ากับ 17,369.9 ล้านบาท เพิ่มขึ้น 2,811.8 ล้านบาท
    คิดเป็นร้อยละ 19.3 ตามการเพิ่มขึ้นของยอดขาย
    นอกจากนี้ยังเป็นผลกระทบจากราคาน้ำมันเชื้อเพลิงและราคาวัตถุดิบที่ใช้ในการผลิตเพิ่มสูงขึ้น
    การขาดทุนจากการประกันราคาน้ำมันเตา
    รวมทั้งการตั้งสำรองราคาตลาดของสินค้าต่ำกว่าราคาต้นทุนของบจ.ไทย เบเวอร์เรจ แคน
    และบจ.ไทย-สแกนดิค สตีล ส่งผลให้อัตรากำไรขั้นต้นของบริษัทในปี 2551 อยู่ที่ร้อยละ 21.2
    ลดลงจากปี 2550 ซึ่งอยู่ที่ร้อยละ 24.0

-   ค่าใช้จ่ายในการขายและบริหาร เท่ากับ 3,320.7 ล้านบาท เพิ่มขึ้นจากปี 2550 เป็นจำนวน
    408.1 ล้านบาท หรือคิดเป็นอัตราการเพิ่มขึ้นร้อยละ 14.0 ตามการเพิ่มขึ้นของยอดขาย
    โดยเมื่อเปรียบเทียบเป็นอัตราส่วนต่อยอดขายคิดเป็นอัตราร้อยละ 15.1
    ซึ่งมีอัตราใกล้เคียงกับปี 2550

-   สำหรับผลประกอบการปี 2551 บริษัทและบริษัทย่อย มีกำไรสุทธิจำนวน 1,076.4 ล้านบาท
    ลดลงจากปี 2550 จำนวน 178.3 ล้านบาท หรือลดลงคิดเป็นร้อยละ 14.2
    การลดลงของกำไรสุทธิดังกล่าวมีสาเหตุมาจากกำไรของกลุ่มสินค้าและบริการทางอุตสาหกรรมลดลง
    278.0 ล้านบาท
    อันเป็นผลกระทบจากราคาน้ำมันเชื้อเพลิงและราคาวัตถุดิบที่ใช้ในการผลิตเพิ่มสูงขึ้น
    การขาดทุนจากการประกันราคาน้ำมันเตา
    รวมทั้งการตั้งสำรองราคาตลาดของสินค้าต่ำกว่าราคาต้นทุน กลุ่มธุรกิจอื่น ๆ มีกำไรลดลง
    27.5 ล้านบาท สำหรับกลุ่มสินค้าและบริการทางอุปโภคบริโภคมีกำไรสุทธิเพิ่มขึ้น 76.6
    ล้านบาท และกลุ่มสินค้าและบริการทางเทคนิคเพิ่มขึ้น 50.6 ล้านบาท
    อันเป็นผลมาจากการที่ยอดขายที่เพิ่มขึ้น อัตรากำไรสุทธิต่อยอดขายในปี 2551 และปี 2550
    เท่ากับร้อยละ 4.9 และร้อยละ 6.5 ตามลำดับ

-   บริษัทมีกำไรต่อหุ้นปี 2551 เท่ากับ 0.68 บาท เปรียบเทียบกับปี 2550
    ซึ่งมีกำไรต่อหุ้นเท่ากับ 0.79 บาท

การวิเคราะห์ฐานะการเงิน

สินทรัพย์รวมของบริษัทและบริษัทย่อย ณ วันที่ 31 ธันวาคม 2551 มีจำนวนทั้งสิ้น 22,603.5
ล้านบาท เพิ่มขึ้นจากสิ้นปี2550 จำนวน 2,960.8 ล้านบาท คิดเป็นร้อยละ 15.1
โดยมีรายละเอียดเมื่อเปรียบเทียบกับสิ้นปี 2550 ดังนี้

-   ลูกหนี้การค้าจำนวน 4,285.1 ล้านบาท เพิ่มขึ้น 600.4 ล้านบาท คิดเป็นร้อยละ 16.3
    โดยเป็นการเพิ่มขึ้นตามการเจริญเติบโตของยอดขาย ทั้งนี้อัตราส่วนหมุนเวียนของลูกหนี้การค้า
    ปี 2551 คิดเป็นเท่ากับ 5.53 เท่า เปรียบเทียบกับปี 2550 ซึ่งคิดเป็นเท่ากับ 5.32 เท่า

-   สินค้าคงเหลือ จำนวน 4,265.5 ล้านบาท เพิ่มขึ้น 1,180.1 ล้านบาท คิดเป็นร้อยละ 38.3
    เกิดจากการเพิ่มขึ้นในสินค้าคงเหลือของบริษัทย่อยเพื่อรองรับคำสั่งซื้อในปี 2552 ของบริษัท
    ไทยเบอเวอร์เรจ แคน จำกัด จำนวน 647 ล้านบาท บริษัท ไทยสแกนดิค สตีล จำกัด
    จำนวน 203 ล้านบาท และบริษัท อุตสาหกรรมทำเครื่องแก้วไทย จำกัด (มหาชน) จำนวน
    151 ล้านบาท และทำให้อัตราส่วนหมุนเวียนของสินค้าคงเหลือในปี 2551 คิดเป็นเท่ากับ
    4.73 เท่าเปรียบเทียบกับปี 2550 ที่คิดเป็นเท่ากับ 4.95 เท่า

-   สินทรัพย์หมุนเวียนอื่น จำนวน 355.0 ล้านบาท เพิ่มขึ้น 98.3 ล้านบาท คิดเป็นร้อยละ 38.3
    เกิดจากการปรับปรุงมูลค่ายุติธรรมของตราสารอนุพันธ์ เพิ่มขึ้นจำนวน 52.6 ล้านบาท
    การเพิ่มขึ้นของลูกหนี้อื่น จำนวน 43.4 ล้านบาท
    การเพิ่มขึ้นของเงินเบิกล่วงหน้าเพื่อธุรกิจจำนวน 22.4 ล้านบาท
    และการลดลงของภาษีเงินได้หัก ณ ที่จ่ายจำนวน 42.8 ล้านบาท

-   เงินลงทุนในบริษัทย่อยและบริษัทร่วมจำนวน 371.5 ล้านบาท เพิ่มขึ้น 50.1 ล้านบาท
    คิดเป็นร้อยละ 15.6
    ซึ่งเกิดจากการเพิ่มขึ้นของส่วนแบ่งกำไรสุทธิจากการลงทุนตามวิธีส่วนได้เสีย

-   สิทธิการเช่าที่ดิน จำนวน 58.4 ล้านบาท เป็นสินทรัพย์ของ เจซี ฟู้ดส์ เอสดีเอ็น บีเอชดี
    ที่บริษัทเพิ่งลงทุนซื้อกิจการในบริษัทดังกล่าวเมื่อปี 2551

-   ที่ดิน อาคารและอุปกรณ์ (สุทธิ) จำนวน 11,949.3 ล้านบาท เพิ่มขึ้น 815.9 ล้านบาท
    คิดเป็นร้อยละ 7.3 โดยระหว่างปี 2551 บริษัทและบริษัทย่อยมีการลงทุนในสินทรัพย์เพิ่มขึ้น
    1,978.8 ล้านบาทในธุรกิจหลักคือกลุ่มธุรกิจสินค้าและบริการทางอุตสาหกรรม 1,551
    ล้านบาท กลุ่มสินค้าและบริการทางอุปโภคบริโภคจำนวน 230.5 ล้านบาท ขณะเดียวกัน ทั้งนี้
    บริษัทมีอัตราผลตอบแทนจากสินทรัพย์ถาวรในปี 2551 คิดเป็นร้อยละ 19.4 เปรียบเทียบกับปี
    2550 ซึ่งคิดเป็นร้อยละ 20.9

-   สินทรัพย์ไม่มีตัวตน จำนวน 132.1 ล้านบาท เพิ่มขึ้น 89.4 ล้านบาท คิดเป็นร้อยละ 209.6
    เกิดจากค่าความนิยมเพิ่มขึ้น 84.2 ล้านบาท จากการลงทุนซื้อกิจการของ เจซี ฟู้ดส์
    เอสดีเอ็น บีเอชดี การซื้อลิขสิทธิ์เพิ่มขึ้น 14.2 ล้านบาท และการปรับปรุงค่าความนิยม
    และค่าความนิยมติดลบที่เกิดจากการรวมธุรกิจ ตามมาตรฐานการบัญชี ฉบับที่ 43
    เรื่องการรวมธุรกิจ จำนวน 19.4 ล้านบาท

-   สินทรัพย์ภาษีเงินได้รอการตัดบัญชี จำนวน 504.3 ล้านบาท เพิ่มขึ้น 66.1 ล้านบาท
    คิดเป็นร้อยละ 15.1 เกิดจากการรับรู้ผลขาดทุนทางภาษีเพิ่มขึ้น 44 ล้านบาท
    ค่าเผื่อการด้อยค่าเงินลงทุนเพิ่มขึ้น 68.4 ล้านบาท
    ค่าเผื่อและประมาณการหนี้สินอื่นลดลง 46.5 ล้านบาท

-   สินทรัพย์ไม่หมุนเวียนอื่น จำนวน 133.4 ล้านบาท เพิ่มขึ้น 35.7 ล้านบาท คิดเป็นร้อยละ
    36.6 เกิดจากการเพิ่มขึ้นของกล่องบรรจุเพื่อการขนส่ง จำนวน 61.3 ล้านบาท
    และการลดลงของสินทรัพย์ที่ไม่ได้ใช้งาน จำนวน 11.6 ล้านบาท และ
    ลูกหนี้รอเรียกคืนสำหรับท่อนำส่งก๊าซธรรมชาติ จำนวน 13.2 ล้านบาท

หนี้สินรวมของบริษัทและบริษัทย่อย ณ วันที่ 31 ธันวาคม 2551 มีจำนวนทั้งสิ้น 12,149.2 ล้านบาท
เพิ่มขึ้นจากสิ้นปี 2550 จำนวน 2,376.1 ล้านบาท คิดเป็นการเพิ่มขึ้นร้อยละ 24.3
ซึ่งมีรายละเอียดเมื่อเปรียบเทียบกับสิ้นปี 2550 ดังนี้

-   หนี้สินที่มีภาระดอกเบี้ย จำนวน 6,619.6 ล้านบาท เพิ่มขึ้นจำนวน 1,633.3 ล้านบาท
    คิดเป็นการเพิ่มขึ้นร้อยละ 32.8 โดยในระหว่างเดือนมีนาคม 2551
    บริษัทได้ออกหุ้นกู้แบบไม่มีหลักประกัน จำนวน 3,030 ล้านบาท อัตราดอกเบี้ยร้อยละ 3.73
    ต่อปี ชำระดอกเบี้ยทุกครึ่งปี
    เพื่อใช้ในลงทุนขยายกิจการและเป็นเงินทุนในการดำเนินกิจการของธุรกิจขวดแก้ว กระดาษ
    และอะลูมิเนียม โดยมีกำหนดใช้คืนในเดือนมีนาคม 2554 ทั้งนี้
    บริษัทต้องดำรงอัตราส่วนหนี้สินที่มีภาระดอกเบี้ยต่อส่วนของผู้ถือหุ้น 1.75 ต่อ 1
    โดยพิจารณาจากงบการเงินรวมประจำปี ทั้งนี้
    อัตราส่วนหนี้สินที่มีภาระดอกเบี้ยต่อส่วนของผู้ถือหุ้นของปี 2551 คิดเป็นเท่ากับ 0.63 เท่า

-   เจ้าหนี้การค้า จำนวน 2,966.5 ล้านบาท เพิ่มขึ้นจำนวน 727.3 ล้านบาท คิดเป็นร้อยละ
    32.5 โดยเป็นการเพิ่มขึ้นตามการเจริญเติบโตของยอดขาย
    ทั้งนี้อัตราส่วนการหมุนเวียนของเจ้าหนี้การค้าปี 2551 คิดเป็นเท่ากับ 6.67 เท่า
    เปรียบเทียบกับปี 2550 ซึ่งคิดเป็นเท่ากับ 6.60 เท่า

-   หนี้สินหมุนเวียนอื่น จำนวน 1,451.7 ล้านบาท เพิ่มขึ้นจำนวน 33.9 ล้านบาท
    คิดเป็นการเพิ่มขึ้นร้อยละ 2.39
    ส่วนใหญ่เกิดจากการเพิ่มขึ้นของค่าโฆษณาประชาสัมพันธ์ค้างจ่ายจำนวน 107.0 ล้านบาท
    การเพิ่มขึ้นของค่าใช้จ่ายค้างจ่ายอื่น ๆ ได้แก่ค่าคอมมิชชั่น ค่าไฟฟ้า ค่าดอกเบี้ย เป็นต้น
    จำนวน 200 ล้านบาท และการลดลงของเจ้าหนี้ค่าซื้อสินทรัพย์ จำนวน 239.8 ล้านบาท

ส่วนของผู้ถือหุ้นรวมของบริษัทและบริษัทย่อย ณ วันที่ 31 ธันวาคม 2551 มีจำนวนทั้งสิ้น 10,454.2
ล้านบาท เพิ่มขึ้นจากสิ้นปี 2550 จำนวน 584.7 ล้านบาท คิดเป็นร้อยละ 5.9
ซึ่งมีรายละเอียดเมื่อเปรียบเทียบกับสิ้นปี 2550 ดังนี้

-   เพิ่มขึ้นด้วยผลกำไรสุทธิจากการดำเนินงาน ประจำปี 2551 จำนวน 1,233.0 ล้านบาท

-   ลดลงจากการจ่ายเงินปันผลจำนวน 571.7 ล้านบาท โดยแยกเป็นการจ่ายเงินปันผลจำนวน
    334 ล้านบาท หรือ หุ้นละ 0.21 บาท สำหรับผลประกอบการงวด 6 เดือนหลังของปี 2550
    เมื่อวันที่ 27 พฤษภาคม 2551 ตามมติที่ประชุมสามัญผู้ถือหุ้นเมื่อวันที่ 28 เมษายน 2551
    และจ่ายเงินปันผลระหว่างกาลจำนวน 238 ล้านบาท หรือหุ้นละ 0.15 บาท
    สำหรับผลประกอบการงวด 6 เดือนแรกของปี 2551 เมื่อวันที่ 12 กันยายน 2551
    ตามมติที่ประชุมคณะกรรมการบริษัทเมื่อวันที่ 13 สิงหาคม 2551

-   เพิ่มขึ้นจำนวน 19.4
    ล้านบาทจากการเปลี่ยนแปลงนโยบายบัญชีสำหรับค่าความนิยมและค่าความนิยมติดลบที่เกิดจากการรวมธุรกิจตามมาตรฐานการบัญชีฉบับที่
    43

อัตราส่วนหนี้สินต่อส่วนของผู้ถือหุ้น สำหรับปี 2551 เท่ากับ 1.16 เท่า เพิ่มขึ้นเมื่อเปรียบเทียบกับปี
2550 ซึ่งเท่ากับ 0.99 เท่า
เนื่องจากมีการออกหุ้นกู้และกู้ยืมเงินจากสถาบันการเงินเพิ่มขึ้นเพื่อใช้ในการลงทุนขยายกิจการ
และเป็นเงินทุนในการดำเนินกิจการทั่วไปของบริษัทและบริษัทย่อย

การวิเคราะห์กระแสเงินสด

บริษัทและบริษัทย่อยมีกระแสเงินสดและรายการเทียบเท่าเงินสดในปี 2551 จำนวน 544.3
ล้านบาท ลดลงจากปี 2550 จำนวน 6.9 ล้านบาท โดยสามารถสรุปสาเหตุได้ดังนี้

-   เงินสดสุทธิที่ได้มาจากกิจกรรมดำเนินงาน จำนวน 1,525.3 ล้านบาท สาเหตุหลักเนื่องจาก
    บริษัทและบริษัทย่อยมีเงินสดสุทธิจากการดำเนินงาน
    ภายหลังการปรับปรุงรายการที่ไม่ใช่เงินสด จำนวน 2,847.3 ล้านบาท มีลูกหนี้การค้า
    และสินค้าคงเหลือเพิ่มขึ้นจำนวน 590.9 ล้านบาท และ 1,190.7 ล้านบาท ตามลำดับ
    ในขณะที่เจ้าหนี้การค้า เพิ่มขึ้น 737.7 ล้านบาท และหนี้สินหมุนเวียนอื่น เช่น
    เจ้าหนี้ค่าซื้อสินทรัพย์ รายได้รับล่วงหน้า และเจ้าหนี้อื่น เพิ่มขึ้น จำนวน 261.5 ล้านบาท
    รวมถึงมีการจ่ายภาษีเงินได้จำนวน 393.5 ล้านบาท

-   เงินสดสุทธิที่ใช้ไปในกิจกรรมลงทุน จำนวน 2,278.9 ล้านบาท สาเหตุหลักเนื่องจาก
    บริษัทและบริษัทย่อยซื้อที่ดิน อาคาร และอุปกรณ์ จำนวน 2,228.4 ล้านบาท
    โดยเป็นการลงทุนหลักในกลุ่มสินค้าและบริการทางอุตสาหกรรม
    และกลุ่มสินค้าและบริการทางอุปโภคบริโภค
    ตามที่ได้กล่าวไว้ในหัวข้อการวิเคราะห์ฐานะทางการเงินของบริษัท
    นอกจากนี้บริษัทได้มีการซื้อเงินลงทุนใน เจซี ฟู้ดส์ เอสดีเอ็น บีเอชดี จำนวนเงินสุทธิ 166.0
    ล้านบาท

-   เงินสดสุทธิที่ได้มาจากกิจกรรมจัดหาเงิน จำนวน 746.1 ล้านบาท โดยมีสาเหตุหลักเนื่องจาก
    บริษัทและบริษัทย่อยมีเงินสดรับจากการออกหุ้นกู้ จำนวน 3,024.5 ล้านบาท
    และเงินสดรับจากเงินกู้ยืมระยะสั้นจากสถาบันการเงิน 1,915.7 ล้านบาท
    โดยเงินสดที่ได้รับมานั้นได้ใช้ไปสำหรับกิจกรรมลงทุนของบริษัทและบริษัทย่อยเป็นหลัก
    และได้ใช้ในการชำระคืนเงินกู้ยืมระยะสั้นและระยะยาวจากสถาบันการเงิน จำนวน 3,321.9
    ล้านบาท จ่ายเงินปันผลจ่ายให้แก่ผู้ถือหุ้น จำนวน 674.5 ล้านบาท และดอกเบี้ยจ่ายจำนวน
    197.6 ล้านบาท

    3.  ค่าตอบแทนของผู้สอบบัญชี

ค่าตอบแทนจากการสอบบัญชี

ในปี 2551 บริษัทและบริษัทย่อยจ่ายค่าตอบแทนจากการสอบบัญชีให้แก่ บริษัท เคพีเอ็มจี ภูมิไชย
สอบบัญชี จำกัด โดยแบ่งเป็นค่าสอบบัญชีสำหรับบริษัทเป็นจำนวนเงิน 1,270,000 บาท
และค่าสอบทานงบการเงินไตรมาสเป็นจำนวนเงิน 960,000 บาท รวมเป็นเงิน 2,230,000 บาท
ค่าสอบบัญชีสำหรับบริษัทย่อย 17 บริษัทเป็นจำนวนเงิน 3,555,000 บาท
และค่าสอบทานงบการเงินพิเศษสำหรับบริษัทย่อยที่ได้รับการส่งเสริมการลงทุน จำนวน 120,000
บาท รวมค่าสอบบัญชีสำหรับบริษัทและบริษัทย่อย เป็นจำนวนเงิน 5,905,000 บาท

ค่าบริการอื่น

- ไม่มี -

11.5 นโยบายการจ่ายเงินปันผล

การจ่ายเงินปันผลของบริษัท เบอร์ลี่ ยุคเกอร์ จำกัด (มหาชน) ใช้หลักเกณฑ์ไม่ต่ำกว่าร้อยละ 50
ของกำไรสุทธิของบริษัท สำหรับบริษัทย่อย จ่ายเงินปันผลร้อยละ 90 ของกำไรสุทธิของบริษัท
โดยการจ่ายเงินปันผลของบริษัทและบริษัทย่อย ให้คำนึงถึงการตั้งสำรองตามกฏหมาย (หากมี)
การมีข้อตกลงทางการเงินหรือข้อตกลงในการดำรงอัตราส่วนทางการเงินกับสถาบันการเงิน
กระแสเงินสดของกิจการ และ/หรือ โครงการลงทุน หรือโครงการขยายการลงทุนต่าง ๆ
จากธุรกิจที่ดำเนินอยู่ในปัจจุบัน หรือธุรกิจใหม่ ๆ ในอนาคตประกอบการพิจารณาเพื่อความเหมาะสม